गुवाहाटी , 12 सेप्टेमबर : आसाम हादोरसा मोब्लिब बर्ड गेलेमुं क्लाब नेहरु गेलेग्रा स्टुडियाम जानाय जि एस ए सुपार दिभिसन सक्कार लिग बिमुं सानराइज क्लाब गेलेग्रा हान्जा खौ 2-0 पेनाल्टिआव फेजेननानै गावनि गेलेग्रा हान्जानि फारसे आवग्रिनो हायो।  देरहानाय गेलेग्रा हान्जानि जानानै फार्स हाफआव गलखौ सोग्रोयो जोमब्ला ब्रह्म आरो अख्रां नार्जारि ।
 आसाम हादोरसा मोब्लिब बर्ड गेलेमुं क्लाब सुंद'यै ए एस इ बि एस सि या खेलायाव देरहालांनो गासै गरथाम पइन्टिनि गोनां जायो मिजिंथिनाय बादिनो टाइटेलखौ आवग्रिनो हादोंमोन।  मख'जाथावदि खेलानि 15 मिनिट सम थासेयावनो गेलेगिरि जोमब्लाया सोलो बाहायनानै गल सोग्रोयो।  खेलानि गर 9 राउन्दनि उनाव ए एस इ बि एस सि 22 पइन्ट आवग्रिनो हायो।  बे टुरनामेन्ट देरहानाया थारैनो जोंनि हान्जानि थाखाय ब्रैथि जाफुंसारनाय जेराव ए एस इ बि एस सि जौगानायनि लामायाव दंसै।
 मख'जाथावदि दिनैनि खेलानि उनाव खौरांगिरिजों मुगामुगि जानाय बुब्लियाव आसाम हादोरसा मोब्लिब बर्ड गेलेमुं क्लाब सुंद'यै ए एस इ बि एस सि नि खेलानि फोरोंगुरु गनेस रायआ बुंदोंदि खेलाया जुरिजेन्नाय समखिनियाव मोजां नङामोन ।  गुबैयै बै मेसखौ जेबो उनसोलोंथि खालामालासे लिग केम्पिन खौ जागाय जेननांगौमोन।  खेलाया गिबि समसिमाव जोबोद गोब्राब थारमोन नाथाय लासै-लासैनो सम बारनाय लोगो-लोगोनो जोंनि हान्जानि गेलेगिरि मोना मोजां फारसे दावगा लांनो हायो आरो मेगन बोथाव सिन ग'ल सोग्रोयो। 